P6_TA(2006)0112

Revizija Cotonoujskega sporazuma in določitev sredstev za 10. Evropski razvojni sklad (ERS)

Resolucija Evropskega parlamenta o reviziji Cotonoujskega sporazuma in določitvi sredstev za 10. Evropski razvojni sklad (ERS)

Evropski parlament,

- ob upoštevanju Sporazuma o partnerstvu med afriškimi, karibskimi in pacifiškimi državami (AKP) na eni strani ter Evropsko skupnostjo in njenimi državami članicami na drugi strani, podpisanega v Cotonouju dne 23. junija 2000 [1], spremenjenega v Luksembourgu dne 24. junija 2005 (Cotonoujski sporazum), zlasti Priloge Ia o večletnem okviru sodelovanja v okviru Cotonoujskega sporazuma,

- ob upoštevanju sporočila Komisije Svetu in Evropskemu parlamentu z naslovom "Za popolno vključitev sodelovanja z državami AKP v proračun EU", z dne 8. oktobra 2003 (KOM(2003)0590),

- ob upoštevanju sklepov Predsedstva Evropskega sveta v Bruslju dne 15. in 16. decembra 2005, zlasti točke 70 in Priloge II o prispevkih posameznih držav članic državam AKP,

- ob upoštevanju svojih resolucij z dne 1. aprila 2004 o vključitvi Evropskega sklada za razvoj v proračun [2], dne 8. junija 2005 o izzivih politike in proračunskih sredstvih razširjene Unije 2007-2013 [3] in dne 17. novembra 2005 o razvojni strategiji za Afriko [4],

- ob upoštevanju obveznosti, ki so jih države članice prevzele v letu 2005, in sicer:

- da bodo Evropska unija in njene članice do 2015 dosegle cilj Združenih narodov 0,70 % bruto nacionalnega dohodka EU, s čimer se bo povečal prispevek EU k doseganju razvojnih ciljev novega tisočletja (RCNT) od 33000 milijonov EUR v letu 2003 na več kakor 84000 milijonov EUR do leta 2015 (Sklepi Predsedstva Evropskega sveta v Bruslju, dne 16. in 17. junija 2005),

- da bo dosežen vmesni cilj EU 0,56 % do leta 2010 in bo tako priliv uradne razvojne pomoči (URP) EU znašal 67000 milijonov EUR (Sklepi Predsedstva Evropskega sveta v Bruslju, dne 16. in 17. junija 2005),

- da bodo EU in drugi donatorji podvojili pomoč Afriki in ji tako zagotovili 25000 milijonov ameriških dolarjev URP do leta 2010 [5] (Gleneagles Communique, izdano dne 8. julija 2005, Skupina osmih v Gleneaglesu),

- ob upoštevanju člena 108(5) svojega Poslovnika,

A. ker Priloga 1a Cotonoujskega sporazuma ugotavlja, da "mora Evropska unija v tem novem obdobju obdržati pomoč državam AKP vsaj v takem obsegu, kakor je pomoč 9. ERS, pri čemer niso všteta neporabljena sredstva; na podlagi ocen Skupnosti bi morali upoštevati učinke inflacije, rast v Evropski uniji in širitev na 10 novih držav članic leta 2004",

B. ker je Komisija za 10. Evropskega razvojnega sklada (ERS) za obdobje 2008-2013 (6 let) prvotno določila znesek v višini 24948 milijonov EUR, vendar se je Evropski svet na zasedanju dne 15. in 16. decembra 2005 v Bruslju dogovoril le o znesku 22682 milijonov EUR,

C. ker zmanjšanje za 2000 milijonov EUR krši obveznosti Unije iz Priloge 1a Cotonoujskega sporazuma in ne zrcali številnih političnih obljub, danih v letu 2005 za znatno povečanje razvojne pomoči,

D. ker države AKP ne bi dale privolitve Cotonoujskemu sporazumu, če ne bi bila vključena Priloga 1a o financiranju in je zato potrebno, da države članice EU izpolnjujejo svoje obveznosti,

E. ker je potrebnih še nekaj pojasnitev, preden Parlament lahko da svojo privolitev k Cotonoujskemu sporazumu,

F. ker vključitev ERS v proračun ni niti čudežno zdravilo za vse težave niti ovira učinkovitosti partnerstva med AKP in EU,

G. ker je pravno utemeljeno upoštevati preoblikovanje ERS 40 let po nastanku, saj sedanji sistem še ni uspel rešiti težav pri hitrosti črpanja sredstev in kopičenja neporabljenih proračunskih sredstev (11000 milijonov EUR),

H. ker je za leto 2007 predvidena širitev EU, ki bo vključila Romunijo in Bolgarijo,

I. ker je Vzhodni Timor pristopil h Cotonoujskemu sporazumu dne 15. decembra 2005,

J. ob upoštevanju zaskrbljenosti čezmorskih držav in ozemelj (ČDO) zaradi njihove izključitve iz 10. ERS in negotovosti glede sodelovanja med ČDO in EU,

K. ker so poglavitni cilji Cotonoujskega sporazuma izkoreninjenje revščine, trajnostni razvoj in postopno vključevanje držav AKP v svetovno gospodarstvo; ker so vse države AKP in države članice EU zavezale doseganju RCNT,

L. ker je v Cotonoujskem sporazumu politični dialog vse pomembnejši in mora razvoj podpirati spoštovanje človekovih pravic, demokratičnih načel in dobrega upravljanja kakor tudi trajnostni razvoj,

1. obžaluje, da je skupni znesek za 10. ERS, ki ga je določil Evropski svet, nižji od prvotnega izračuna Komisije;

2. obžaluje, da se številne politične obveznosti iz leta 2005 za podporo znatnemu povečanju URP niso izrazile kakor znatno povečanje prispevkov držav članic v ERS; poudarja, da predlagani znesek za 10. ERS znaša le 0, 028 % BDP držav članic;

3. obžaluje dejstvo, da so se države članice sicer zavezale povečati razvojno pomoč, hkrati pa, če 10. ERS ostane na ravni, ki jo je določil Evropski svet, potem se bo do leta 2015 splošna raven uradne razvojne pomoči, s katero upravlja Komisija, zmanjšala z 19 % na samo 14%, kar bo dejansko ponovna nacionalizacija razvojne politike;

4. poziva države članice, naj preučijo znatno povečanje prispevkov v 10. ERS;

5. poziva Svet in Komisijo, naj pojasnita, kako bo financirana razvojna razsežnost sporazumov o gospodarskem partnerstvu, o katerih sedaj tečejo pogajanja;

6. poziva Svet, naj zagotovi nova finančna sredstva za programe "pomoči za trgovino", in vztraja, da ti programi ne bi smeli preusmeriti sredstev, že namenjenih za druge razvojne pobude, kakor so RCNT;

7. poziva Svet, naj zagotovi, da se v 10. ERS prištejejo prispevki Romunije in Bolgarije, ko bosta postali članici EU;

8. poziva Svet, naj upošteva pristop Vzhodnega Timorja k Cotonoujskem sporazumu in dejstvo, da bi morala biti pomoč, namenjena novi državi, jasno dodatna ob upoštevanju formule iz Priloge 1a Cotonoujskega sporazuma;

9. poziva Svet in Komisijo, naj čim prej pojasnita vprašanje o prihodnjem financiranju sodelovanja s ČDO;

10. poziva Svet in Komisijo, naj pojasnita prihodnje financiranje Afriške unije skupaj z ravnijo financiranja iz programa MEDA;

11. opozarja, da morajo vsi izdatki ERS ustrezati merilom upravičenosti za uradno razvojno pomoč, kakor jih določa Odbor OECD za razvojno pomoč;

12. poziva Komisijo, naj prevzame pobudo pri zagotavljanju usklajevanja med državami članicami, da bi povečali učinkovitost razvojnega financiranja EU in dvostranskega razvojnega financiranja;

13. naroči svojemu predsedniku, naj to resolucijo posreduje Svetu, Komisiji, vladam držav članic EU in držav AKP.

[1] UL L 317, 15.12.2000, str. 3.

[2] UL C 103 E, 29.4.2004, str. 833.

[3] Sprejeta besedila, P6_TA(2005)0224.

[4] Sprejeta besedila, P6_TA(2005)0445.

[5] V primerjavi z ravnijo leta 2004 to pomeni podvojitev pomoči.

--------------------------------------------------